Deşi armata ucraineană spune că situaţia e sub control în Harkov, soldaţii ruşi au fost filmaţi de drone pe străzile din Vovceansk. VIDEO
Război în Ucraina. Deşi şeful GUR susţine că în Harkov se observă o tendinţă de stabilizare, Rusia a preluat controlul asupra unei alte localităţi, la nord de Harkov, Lukianţî. Imagini surprinse din dronă arată bătălii grele în Vovceansk, unde rușii au obţinut un punct de sprijin în nordul orașului. Kirilo Budanov avertizează asupra unui asalt rusesc la Sumî.
- FT: Moldova sfidează Rusia. Va semna un pact de securitate cu UE. Ce prevede documentul
- Marea Finală Chefi la Cuțite este miercuri, de la 20:30, pe Antena 1 și AntenaPLAY
Forţele ruse au preluat în ultimele ore controlul asupra localităţii Lukianţî, în apropiere de graniţa cu Rusia şi la aproximativ 40 de kilometri nord-est de Harkov, al doilea oraş ca mărime din Ucraina, potrivit influentului grup de analiză ucrainean DeepState, care monitorizează zilnic evoluţia conflictului.
"Inamicul a ocupat Lukianţî", se arată într-un mesaj publicat de DeepState pe contul său de Telegram, care încă de vineri, când Rusia a deschis un nou front, atacând regiunea ucraineană de frontieră Harkov de pe teritoriul rus, a informat despre ocuparea a circa zece localităţi de către trupele ruse.
Lukianţî se află într-una din cele două zone din nordul regiunii Harkov, unde forţele ruse au reuşit să treacă graniţa şi luptă cu trupele ucrainene. Statul Major ucrainean a recunoscut marţi că trupele sale şi-au "schimbat" poziţiile în localitatea Lukianţî pentru a evita victimele din cauza atacurilor aeriene puternice. Potrivit acestuia, trupele Kievului au respins în total 13 atacuri ruseşti în nordul regiunii Harkov în ultimele 24 de ore.
În Vovceansk, cel mai important oraş din zonă, situaţia este "sub control" pentru Ucraina, potrivit ultimului raport al Statului Major ucrainean, în timp ce agenţia oficială de presă TASS anunţase că forţele ruse au preluat controlul în părţile de nord ale acestei localităţi. Lupte de stradă au loc în oraș, a informat TASS.
Potrivit Rybar, un popular canal rusesc de Telegram, cu surse în Ministerul Apărării de la Moscova, ruşii deţin controlul în nordul oraşului pănâ la râul Vovcha care-l traversează. "Apărarea în partea de nord a orașului a fost spartă."
Potrivit experului militar german de la Bild, Julian Ropcke, armata rusă a câștigat un punct de sprijin în nordul oraşului Vovceansk unde a capturat o fabrică de carne și câteva clădiri rezidențiale. "95% din oraș rămâne deocamdată sub control ucrainean".
În timp ce au intrat în oraş dinspre nord-vest, ruşii nu s-au confruntat cu nicio rezistență la sol, ci doar din partea artileriei și a dronelor. Prin urmare, s-au deplasat liber, folosind străzile obișnuite, a remarcat expertul.
Surse ucrainene: Ruşii au înaintat în apropiere de Vovceansk
DeepState informează de asemenea că ruşii au înaintat în apropiere de Vovceansk (la aproximativ 40 de kilometri est de Lukianţî şi principala ţintă rusă la nord de Harkov), precum şi în alte sectoare de pe linia frontului, în special în regiunea Doneţk (est). Preşedintele ucrainean Volodimir Zelenski a avertizat că acţiunile ofensive ruse în nordul regiunii Harkov au ca scop dispersarea trupelor ucrainene şi ca acestea să neglijeze astfel alte sectoare ale frontului.
Institutul pentru Studiul Războiului din Washington (ISW) afirmă în buletinul său de marţi că prioritatea forţelor ruse în nordul regiunii Harkov nu este de a continua să înainteze, ci de a crea o zonă tampon de securitate pentru a îndepărta armata ucraineană de regiunea rusă (oblast) de frontieră Belgorod, pentru a reduce atacurile asupra acestei părţi a teritoriului său.
Atacul forţelor ruse asupra regiunii Harkov a dus la demiterea comandantului militar ucrainean din zonă, ceea ce este interpretat de analişti ca o dovadă că Ucraina nu a reuşit să îşi apere teritoriul (eliberat în toamna anului 2022) de incursiune.
Preşedintele Zelenski a subliniat luni seara, într-o alocuţiune adresată naţiunii, că noul comandant militar din zonă, generalul de brigadă Mihail Drapatîi se află "pe teren" şi a "primit suficiente forţe şi muniţii". Reacţia Kievului la asaltul transfrontalier rusesc asupra Harkovului a fost, de asemenea, criticată în Ucraina, întrucât a fost clar că fortificaţiile necesare pentru o astfel de situaţie nu existau în zona de lângă Rusia.
Ministrul apărării ucrainean, Rustem Umerov, şi comandantul şef al armatei ucrainene, Oleksandr Sîrski, l-au informat marţi, la Kiev, pe responsabilul pentru afaceri europene al Consiliului de Securitate Naţională al SUA, Michael Carpenter, cu privire la situaţia de pe linia frontului.
Umerov şi Sîrski au participat, de asemenea, la o întâlnire virtuală luni cu consilierul pe probleme de securitate al Casei Albe, Jake Sullivan, şi cu secretarul american al apărării, Lloyd Austin, cărora le-au detaliat evoluţiile de-a lungul liniei de contact, marcate de ofensiva rusă în regiunea de frontieră Harkov.
"Am avut o discuţie detaliată despre situaţia de pe linia frontului, despre acţiunile ofensive ale Rusiei şi despre ajutorul de care are nevoie Ucraina", a transmis şeful biroului prezidenţial ucrainean, Andrii Ierrmak, care a luat şi el parte la întâlnire. Iermak a adăugat că s-a discutat în detaliu şi despre necesitatea accelerării livrărilor de arme din partea Statelor Unite pentru Ucraina.
Aceste discuţii coincid cu vizita-surpriză la Kiev a secretarului de stat american Antony Blinken, care s-a deplasat în Ucraina pentru a o asigura de "sprijinul pe termen lung" din partea Washingtonului.
Budanov susţine că în Harkov se observă o tendinţă de ''stabilizare'', dar avertizează asupra unui asalt rusesc la Sumî
Şeful Direcţiei principale de informaţii a Ministerului Apărării ucrainean (GUR), Kirilo Budanov, a negat marţi că Rusia ar obţine "succese semnificative" în ofensiva sa transfrontalieră în regiunea Harkov (nord-est) şi a asigurat că situaţia se îndreaptă spre o stabilizare pe noul front deschis vinerea trecută, însă Rusia ar putea trimite mai multe rezerve în zilele următoare, relatează postul de televiziune ucrainean Kanal24, EFE şi Reuters.
În acelaşi timp, Budanov a avertizat că Rusia planifică de mult timp o operaţiune similară împotriva regiunii ucrainene de frontieră Sumî, la nord-vest de Harkov. "(Ruşii) menţin grupuri mici de trupe (de partea rusă a) a frontierei, situaţia nepermiţându-le să întreprindă acţiuni ofensive şi să înceapă să-şi pună în aplicare planul", a declarat Budanov la televiziunea ucraineană. În ceea ce priveşte evoluţia situaţiei din regiunea Harkov, şeful GUR afirmă că "inamicul nu are succese semnificative", deşi a recunoscut că situaţia este "destul de tensionată" şi se schimbă rapid pe teren.
Budanov a făcut aceste declaraţii la televiziunea ucraineană după ce The New York Times (NYT) a publicat un interviu cu el în care a avertizat asupra planurilor Rusiei pentru Sumî şi totodată asupra gravităţii situaţiei în regiunea Harkov. "Situaţia este la limită... Cu fiecare oră, situaţia devine tot mai critică", afirmase şeful GUR pentru NYT.